kardosdrur/scandi-wiki huggingface dataset:
Mauricio Kagel

Mauricio Kagel (født 24. december 1931 i Buenos Aires, Argentina – død 18. september 2008 i Köln, Tyskland) var en argentinsk/tysk komponist.

Hans navn er frem for alt knyttet til fænomenet instrumentalteater, som i en eller anden form forbinder musik eller musikinstrumenter med gestik eller scenisk aktion. 

I 1957 emigrerede han til Tyskland med base i Köln. 

Han har skrevet et utal af værker. Han spillede på det underfundige eller absurde i sproget og i selve begreberne, hvilket gør at hans værker, selv om de ikke er lagt humoristisk op, næsten altid bringer latteren frem.

Eksterne henvisninger 
 There Will Always Be Questions Enough – interview med Mauricio Kagel

Komponister fra Argentina
Oliver Knussen

Oliver Knussen (født 12. juni 1952, død 9. juli 2018) var en britisk komponist og dirigent.

Allerede som 15-årig dirigerede han sin første symfoni med London Symphony Orchestra. Har skrevet 2 operaer samt 4 symfonier.

Udvalgte værker 

 Symfoni nr. 1 (1967–68) (trukket tilbage) - for orkester 
 Symfoni nr. 2 (1970-1971) - for sopran og kammerorkester
 Symfoni nr. 3 (1973-1979) - for orkester
 Symphony (i en sats) (1969-2002) for orkester 
 Koncert (1969) - for orkester 
 "Hvor de vilde ting eksistere" (1979–1983) - fantasiopera
 "Higglety Pigglety Pop!" (1984–1985, Rev. 1999) - fantasiopera

Kilder/henvisninger 
 om Oliver Knussen

Komponister fra Storbritannien
Personer fra Glasgow
Paul Lansky

Paul Lansky  (født 16. juni 1944) er en amerikansk komponist af især computermusik.

Bruger konkrete lyde og menneskestemmen med stor indsigt i sine kompositioner.

Eksterne henvisninger 
 Paul Lansky's hjemmeside

Komponister fra USA
Hunkøn

Hunkøn er hunnen af mennesker/dyr og er/kan blive fødedygtigt (gælder for de fleste pattedyr) eller æglæggende (for andre dyr). Genetisk set er hunkøn (gældende for pattedyr), når begge kønskromosomer er X – altså XX. Hos nogle andre dyr kan temperaturen under æggets udrugning bestemme kønnet. Andre dyr igen kan skifte køn eller er hermafroditter. Nogen planter kan også opdeles i hankøn og hunkøn. Hunkønnet bærer frugt, mens hankønet spreder pollen.

Kvinder
Køn
Mazel und brucha

Mazel und brucha (hebraisk: mazal u'bracha) er et udtryk, der bruges ved handel med diamanter. Frasen er på jiddisch og betyder "lykke og velsignelse". Udtrykket ses som en bindende hilsen, når (jødiske) diamanthandlere har handlet. Efter en sådan hilsen kan aftalen ikke brydes, hvorfor mange diamanthandler historisk set er foretaget uden skriftligt samtykke.

Eksterne henvisninger 

Handel
Ord og vendinger
Jægergården

Jægergården var en gård opført som skyttehus i 1724 under herregården Marselisborg i Aarhus. Flere ombygninger gennem årene. Nedrevet 1910.

Jægergården lå i den østlige ende af Jægergårdsvej, nu Jægergårdsgade). Den har fået navn efter Jægergården.

I næsten 200 år førte Jægergården en omtumlet tilværelse. Den har været skovriderbolig, traktørsted, værtshus, hjemsted for Kronprindsens Klub og funktionærbolig. I en kort periode midt i 1800-tallet blev den indrettet som koleralazaret og var i flere år stiftamtmandsbolig og -kontor.

Fra 1885 var den administrationsbygning for Danske Statsbaner (DSB), indtil den i 1910 blev nedrevet for at give plads til DSB's Centralværksteder.

Ejere og beboere 

Til Jægergården har været knyttet flere kendte ejere og beboere: lensbaron Frederik Julius Christian Güldencrone, sagfører Casper P.R. Ingerslev, stiftamtmændene Carl Gustav Rosenørn og Jens Andreas Graah, kammerherre Wichfeldt, købmand Andreas Malling samt storkøbmand og landstingsformand Mads Pagh Bruun, der i Aarhus har lagt navn til M.P. Bruuns Gade og butikscentret Bruuns galleri.

Den nye Jægergården 

I 2000 opførte Aarhus Kommune en ny administrationsbygning på samme grund, som den den gamle gård havde ligget på. Den har genantaget navnet Jægergården. Nuværende postadresse er: Værkmestergade 15, Aarhus C.

Den nye Jægergården er opført af NCC Rasmussen og Schiøtz sammen med rådgivende arkitektfirma 3xNielsen og rådgivende ingeniørfirma Rambøll. Byggeriet blev påbegyndt 15. oktober 1999 med første spadestik 26. oktober 1999. Afleveret klar til indflytning 14. december 2000. Indviet 9. marts 2001.

Jægergården er opført som et anneks til Aarhus Rådhus, et arkitektonisk ikon som interiøret i Jægergården er inspireret af. Bygningen har et grundareal på 13.500 m² med et omfang på 60x72 m. Den rummer ca. 450 kontorer på fem etager med i alt 18 torve i hjørnerne. Husets centrale hal har en rumhøjde på 17 meter og i alt 175 m gelændere. Væggene er beklædt med ahorn og gulvet er i ask. På hallens sydlige endevæg er et kæmpemaleri af kunstneren Lise Malinowsky. De fleste af husets ydervægge er beklædt med blå-grønne glasplader (ca. 1400 i alt), hvoraf 420 er udsmykket med silketryk med motiver fra alfabetets bogstaver, såkaldte kalligrammer. Motiverne er udarbejdet af designer og arkitekt Finn Sködt.

Se også 
 Marselisborg

Kilder 
 Lundskov, Kurt (red), Kenn Tarbensen m.fl., Jægergården – fra landsted til byhus, Aarhus Kommune Magistratens 1. Afdeling, 2001
 Aarhus Kommune  Søg efter 'Jægergården'

Noter og referencer

Eksterne henvisninger 

 Aarhus Kommune  Søg efter 'Jægergården'

Aarhus' historie
Bygninger, konstruktioner og anlæg i Aarhus
DUI-Leg og Virke

Landsforbundet DUI-Leg og Virke er en selvstændig, idébetonet børne-, ungdoms- og familieorganisation, der bygger på arbejderbevægelsens værdier og grundholdninger. DUI-LEG og VIRKE har pr. 2021 3.000 danske børn, unge og deres familier som medlemmer fordelt på 40 lokalafdelinger landet over.

Arbejdsområde 
DUI-LEG og VIRKEs mål er – gennem en række aktiviteter – at give børn og unge mulighed for selvstændig udvikling i respekt for og i samarbejde med andre mennesker.

Målsætningen er dybest set uændret siden DUI-LEG og VIRKE blev stiftet af tjeneren Louis Florin og forfatter og folketingsmedlem A.C. Meyer i 1905.

Arbejdet og samværet bygger på en grundlæggende respekt for de svageste i samfundet og DUI har bevidst lagt afstand til det militære præg, der findes i andre børnebevægelser.

Foruden lejrliv og møder deltog DUI også tidligt i internationalt børnearbejde og har gennem flere årtier indtaget en særstilling i Danmark. Tilknytningen til Socialdemokratiet har altid været relativt løs og i virkeligheden mere præget af et tilknytningsforhold til den samlede arbejderbevægelse.

Historie 
Det oprindelige navn fra 1905: De Unges Idræt.

I 1968 føjede DUI "LEG og VIRKE" til sit navn, og har siden udviklet sig til en børne-, ungdoms- og familieorganisation med mange forskellige fritidsaktiviteter.

Siden 2007 har DUI haft børneambassadører, som er aktive i politik. Ved folketingsvalget i 2011 blev to af disse børneambassadører valgt til Folketinget. De daværende Høng og Slagelse afdelingers børneambassadør Rasmus Horn Langhoff blev valgt i Kalundborgkredsen mens Munkebos børneambassadør Jan Johansen blev valgt i Nyborgkredsen. Alle de børneambassadører, der i forvejen sad i Folketinget opnåede genvalg. Det drejer sig om Helle Thorning-Schmidt, Mette Frederiksen, Morten Bødskov, Nick Hækkerup, John Dyrby Paulsen, Benny Engelbrecht, Henrik Dam Kristensen, Kirsten Brosbøl og Mogens Jensen.

LandsBørneUdvalget 
DUI-LEG og VIRKE har siden 1998 (vedtægtsbestemt af Landsmødet i 2001) haft et LandsBørneUdvalg (LBU), der er talerør for organisationens medlemmer mellem 6-14 år. Udvalget har desuden til opgave at arrangere aktiviteter for børn i denne aldersgruppe.

LandsUngdomsUdvalget 
DUI-LEG og VIRKE har udover LandsBørneUdvalget også et LandsUngdomsUdvalg, der er talerøret for organisationens medlemmer mellem 14-22 år. Udvalget har til opgave at arrangere 2 ungdomstræf om året. Desuden sørger de også for aktiviteter på organisationens landslejre.

Eksterne henvisninger 
 DUI-LEG og VIRKE
 IFM-SEI, International Falcon Movement
 ABN , Arbejderbevægelsens Børneorganisationer i Norden

Ungdomsorganisationer i Danmark
Arbejderbevægelsen i Danmark
Etableret i 1905
Tre kompagnier - tre værker!

Tre kompagnier – tre værker! var Ballettens åbningsforestilling på Operaens lille scene, Takkelloftet den 16. januar 2005. 

En forestilling bestående af tre værker:
 City of Twist – gæstespil af Stephen Petronio Company (Koreografi: Stephen Petronios. Musik: Laurie Anderson),
 Kridt – gæstespil af Nyt Dansk Danseteater (Koreografi og scenografi: Tim Rushton. Musik: Peteris Vasks), og
 Nine out of... – skabt til Den Kongelige Ballets dansere (Koreografi: Tim Rushton. Musik: Johann Sebastian Bach).

Referencer 

Ballet
Pyrgi-tavlerne

Pyrgi-tavlerne er tre tynde beskrevne guldplader. De blev fundet ved udgravninger af havnebyen Pyrgi ved den etruskiske by Caere. Det er nu Cervetere i Italien. 
Pyrgi-tavlernes to indskrifter fortæller om  et tempel viet til gudinden Juno (etruskisk Uni, fønikisk ‘štrt). De er lavet af Thefariei Velianas, kongen af Caere. Indskriften er fra ca. 500 f.Kr..

Teksten er både på etruskisk og fønikisk. Den er en vigtig kilde til forståelsen af det etruskiske sprog og viser fønikisk indflydelse i det vestlige Middelhav.

Eksterne henvisninger 
Photograph, transliteration, and partial translation 

Etruskerne
Fønikere
Antikken
Historiske tekster på flere sprog
Liguria

Ligurien eller Liguria er en kystregion i det nordvestlige Italien og den tredjemindste af landets regioner. Den grænser op til Frankrig mod vest, Piemonte mod nord og Emilia-Romagna og Toscana mod øst. Regionens hovedstad er Genova. I den sydlige del af Ligurien ligger naturparken Cinque Terre der er på UNESCOs verdensarvsliste.

Byer 
 Genova
 Savona
 Sestri Levante
 La Spezia
 Levanto
 Ventimiglia
 Albenga
 Pietra Ligure
 Imperia

Transport 
Jernbanen fra Frankrig går langs hele den liguriske kyst og videre mod syd til Toscana.
Der er en jernbaneforbindelse fra Genova mod nord til Milano.

Genova har en international lufthavn

Der er motorvej langs hele kysten fra Frankrig til La Spezia, og derudover er der motorveje til Torino og Milano.

Eksterne henvisninger 

 

Regioner i Italien
Umbria

Umbria eller Umbrien er en bjergrig italiensk region. Den grænser op til Toscana mod vest, Marche mod øst og Lazio mod syd. Regionen har et areal på 8.456,04 km² og har en befolkning på 882.015 (31.12.2018). Regionens hovedstad er Perugia.

Umbriens geografi 

Umbrien er inddelt i to provinser: Perugia, med 63 kommuner (comuni) og Terni med 29 kommuner. De følgende større byer ligger i Umbrien:
 Assisi
 Città di Castello
 Foligno
 Gubbio
 Norcia
 Orvieto
 Spoleto
 Terni
 Todi

Trasimenosøen, som er Italiens fjerdestørste sø, ligger i Umbrien.

Historie 

Regionen har sit navn efter umbrierne; en stamme som bosatte sig i området omkring det 6. århundrede før vor tidsregning. Efter overleveringen er byen Terni grundlagt 672 f.Kr.  

Efter den etruskiske kulturs tilbagegang bistod umbrierne samnitterne i deres krig mod det ekspanderende Rom. I 295 f.Kr. mødte romerne en alliance af disse modstandere i et stort slag ved byen Sentinum (Sentino) i det nordlige Umbrien. Historikere har hævdet, at dette slag med Roms sejr afgjorde Italiens skæbne for 2000 år.

Under Rom blev regionen integreret i riget bl.a. ved anlæg af veje som via Flaminia, der passerer gennem Umbrien.

Den moderne region Umbrien er geografisk noget forskellig fra regionen (Regio VI Umbria) i romersk tid. Umbriens moderne grænser blev fastlagt i 1927 med dannelsen af provinsen Terni og udskillelsen af provinsen  Rieti, som blev en del af Lazio.

Turisme 

De senere år er Umbriens turistindustri vokset kraftigt. Som i naboregionen Toscana er Agriturismo en vigtig del af turistindustrien. Umbrien modtager dog ikke det samme antal turister som Toscana.

Blandt Umbriens seværdigheder er verdens største menneskeskabte vandfald, Marmorevandfaldene.

Trivia 

I Bjarne Reuters roman Løgnhalsen fra Umbrien er titelpersonen Giuseppe herfra.

Regioner i Italien
Hebraisk (sprog)

Hebraisk eller hebræisk (hebraisk עברית, ivrit) er et vest-semitisk sprog, nært beslægtet med aramæisk og arabisk. Bibelsk hebraisk er hovedsproget i Tanákh (den jødiske, hebraiske Bibel). Senere udviklingsstadier omfatter mishnaisk hebraisk og rabbinsk hebraisk.

I lang tid var hebraisk hovedsagelig et liturgisk sprog, der blev brugt i synagogen, og et litterært sprog i religiøs litteratur. Der var dog næsten ingen, der talte sproget til daglig, før Eliezer Ben-Yehuda satte sig for at genoplive det i slutningen af 1800-tallet. I hjemmet måtte hans børn ikke tale andet end hebraisk, og at lege med andre børn var strengt forbudt af frygt for at de ville glemme det, de havde lært.

Lingvist Ghil’ad Zuckermann mener, at i det moderne jødiske /israelske sprog (nyhebraisk, ivrit) “er der mange hebraiske elementer som følge af en bevidst vækkelse, men også en lang række pervasive sproglige egenskaber, der stammer fra et ubevidst overlevet modersmål, fx jiddisch."

Han mener at israelsk ikke er et genoplivet bibelhebraisk, men et nyt sprog som er hybridt semito-europæisk af karakter, fordi både semitiske og indoeuropæiske elementer indgår meget kraftigt i tilblivelsen. Han skriver, at havde det været marokkanske jøder i stedet for østeuropæiske, som havde skabt israelsk hebraisk, så var det formentlig blevet et semitisk sprog.
"

Hebraisk og arabisk arabisk er Israels 2 officielle sprog. Hebraisk skrives fra højre mod venstre med det hebraiske alfabet, som ofte kaldes kvadratskrift på grund af tegnenes firkantede form.

Fra 1944 til 1980 udkom den omfattende Encyclopaedia Hebraica (האנצקלופדיה העברית) i 32 bind suppleret med flere tillægsbind.

Hebraiske bogstaver 
Det hebraiske alfabet har 22 bogstaver, og anvendes til at skrive hebraisk, jiddisch og andre sprog, der primært er blevet talt/skrevet af jøder.

Se også 
 Klassisk hebraisk
 Zuckermann, Ghil'ad, 2003. Language Contact and Lexical Enrichment in Israeli Hebrew. Palgrave Macmillan. ( / )

Referencer

Eksterne henvisninger 
 Bøger og tidsskrifter på hebraisk på Det Kongelige Bibliotek
 The Academy of the Hebrew Language, Jerusalem 

 
Jødedom
Tempel

Et tempel er en bygning, et telt eller lignende, der indgår som en del af en religions helligdomme. Ordet stammer fra latin templum, 'sted, hvor man iagttager varsler'.

Generelt betragtet er kirker, moskeer og synagoger alle sammen templer.

Det jødiske tempel fandtes i flere versioner på Tempelbjerget i Jerusalem indtil det blev endelig ødelagt i år 70. Tempelbjerget og Grædemuren er i dag jødedommens helligste sted, islams tredjehelligste sted og et vigtigt sted for kristendommen.

Religiøse bygninger
Templer
Det Kongelige Danske Musikkonservatoriums Børnekor

Det Kongelige Danske Musikkonservatoriums Børnekor er et børnekor under Det Kongelige Danske Musikkonservatorium. Koret består af ca. 50 unge mennesker (drenge og piger) i alderen 11-18 år. Koret blev stiftet i 1978 af Margrete Enevold og har en alsidig koncertvirksomhed, ofte i samarbejde med andre kor og orkestre.

Koret fungerer også som øvekor på for kommende kirkemusikere, musikpædagoger og kordirigenter på konservatoriet, og bygger på ønsket om at forene kunstneriske, pædagogiske og sociale hensyn i undervisnings- og koncertsammenhæng.

Koret har et bredt repertoire, der spænder fra sange og salmer til større klassiske værker og nykomponeret musik. Koret udgiver cd'er og har turneret over hele verden.

Dirigent fra 2000-2004 og igen fra 2007 er Bente Colding-Jørgensen. Koret har Kronprinsesse Mary som protektor.

Eksterne henvisninger 
 Børnekorets hjemmeside 
 Konservatoriets hjemmeside 

Kor fra Danmark
Musikgrupper fra 1978
Sun Jian

Sun Jian (孫堅) (156-191), æresnavn: Wentai (文台), var en krigsherre fra Jiang Dong, den sydøstlige del af Kina, det senere Wu rige. Det siges at han nedstammede fra den legendariske strateg Sun Tzu, forfatter til Krigskunsten, og fik øgenavnet Tigeren fra Jiang Dong (江东猛虎).

Da han var 17 år gammel vandt Sun Jian anerkendelse. Mens han var ude og sejle med sin far stødte de på nogle pirater, som var ved at dele deres nyligt røvede bytte. Sun Jian stormede frem til rorbænken med sit sværd og vinkede sine hænder øst og vest som om han signalerede til en deling soldater som var ved at omringe sørøverne. Sørøverne så ham og troede at statstropper var kommet for at arrestere dem. De glemte alt om deres bytte og flygtede. Sun Jian forfulgte dem og vendte først tilbage efter at have taget en pirats hoved.

Han kæmpede mod Gule Turban opstanden og mod Dong Zhuo da denne tog kontrol over hoffet. I kampen mod Dong Zhuo tog han Dong Zhuo's stærke general Hua Xiongs hoved, selvom romanen Beretningen om de tre kongedømmer (Romance of the Three Kingdoms) skriver at Guan Yu gjorde det.
Efter Dong Zhuo's død stjal Sun Jian det kejserlige segl og flygtede sydpå, hvor han blev stoppet af Liu Biao. Sun Jian brød gennem fjendehæren og førte senere et angreb på Liu Biao i Jingzhou. Liu Biao sendte sin general Huang Zu mod ham, Sun Jian besejrede dog også ham, og forfulgte hans hær over Han Floden hvor han blev knust af mange træstammer, som blev rullet ud over den kløft, hvor han befandt sig.

Personer i Kinas historie
Tjek fødsels- og dødsår
12. århundrede f.Kr.

12. århundrede f.Kr.

Århundreder: 13. århundrede f.Kr. – 12. århundrede f.Kr. – 11. århundrede f.Kr.

Begivenheder
 Fønikerne var et handelsfolk, hvis kultur med nogen usikkerhed kan spores helt tilbage til det 12. århundrede f.Kr.

År
Århundreder
6. årtusinde f.Kr.

Årtusinder: 7. årtusinde f.Kr. – 6. årtusinde f.Kr. – 5. årtusinde f.Kr.

Begivenheder 
 Ca. 5600 f.Kr. fyldes ferskvandssøen Sortehavet med 12.500 km³ saltvand.
 Fra ca. 5000 f.Kr. har der været byer og paladser fra skiftende kulturer i Mesopotamien.
 5000 f.kr: Beboelse i Vejle
 Merimde-kulturen var en kultur i den egyptiske stenalder.
 Ploven introduceres i Europa.
 Hjulet og ploven opfindes.
 Landbrugskulturen dukker op ved Nilen
 Ris (korn) dyrkes i Asien
 Vandbøflen domesticeres i Kina.

Eksterne henvisninger 

År
Årtusinder
437

Begivenheder
 Hunnerne besejrer under Attilas ledelse burgunderne i et slag ved Worms. De flygter ind i Gallien og grundlægger hertugdømmet Burgund omkring Lyon

Født

Dødsfald

Eksterne henvisninger 

37
Incubus (band)

Incubus er et amerikansk rockband dannet i 1991 af Alex Katunich (Dirk Lance), Mike Einziger og Jose Pasillas. Brandon Boyd blev inviteret med som forsanger og blev siden fast medlem.
Det var Mike Einziger, der fandt navnet i en ordbog, navnet blev til deres bandnavn.

Historik 
Incubus udgav i 1995 debuten Fungus Amungus, hos det lokale pladeselskab Red Eye. Herefter fik bandet kontrakt med Epic/immortal, hvor det udgav ep'en Enjoy Incubus. På denne havde de fået selskab af DJ Lyfe. EP'en rummede en række af numrene fra debutalbummet, med DJ Lyfes scratches lagt indover. I 1997 kom albummet S.C.I.E.N.C.E som ikke blev nogen kæmpe succes, men tiltrak sig forholdsvis meget opmærksomhed. Med albummet Make Yourself fra 1999 fik bandet både kommercielt succes hvilket singlerne Drive og Pardon Me var medvirkende til. Albummet havde dog stadig brug at scratches og brug af afrikansk percussion med.

Bandmedlemmer 
 José Antonio Pasillas II (trommer)
 Brandon Boyd (vokal, percussion)
 DJ Lyfe (forlod bandet i 1997, erstattet af Dj.Kilmore)
 Mike Einziger (guitar)
 Dirk Lance (forlod bandet i 2003, erstattet af Ben Kenney, eks. The Roots),(bas)

Diskografi

Eksterne henvisninger 

 
 

Rockgrupper fra USA
Musikgrupper fra 1991
Havkajak

Havkajak er betegnelsen for en kajak, der er designet til tursejlads, hvor der i båden er plads til oppakning i adskilte vandtætte rum. En havkajak er en slank meget elegant båd, der padles frem med en to-bladet åre kaldet en pagaj. Denne sættes skiftevis i vandet på hver side af båden, og driver denne fremad. Der kræves ikke store kræfter for at ro en kajak, og bådens slanke facon får den til at glide let gennem vandet.

Kajaktypen bygges i flere forskellige materialer – herunder f.eks. kevlar, glasfiber, polyester, samt som foldekajakker i aluminium og lærred. De kan endda fås som to-personers modeller.

Kajakken findes i forskellige varianter. Eksempler herpå er med eller uden ror hhv. styrefinne. Cockpithullet kan fås i forskellige størrelser. Et lille hul gør at roeren sidder bedre fast og dermed bedre kan udføre f.eks. grønlændervendinger også kaldet rul eller eskimovendinger. En havkajak vil have fastgørelsesliner på oversiden til brug for fastgørelse af f.eks. håndpumpe, paddlefloat og ekstra pagaj – ofte en grønlandsk åre. En særlig variant er en surfski.

Havkajak indgår i Kano og kajak som en frilufts- og idrætsaktivitet – afhængig af udførelsen af udøveren. Havkajak kan udøves individuelt såvel som i grupper. Udførelsen kan være som motionsture, konkurrencer på tid og i teknisk udførelse.

Eksterne henvisninger 

 Havkajakroerne – foreningen til fremme af havkajkroning
 Havkajaksamraadet.dk

Kajak
Kajakker
Tjæresand

Tjæresand er en form for olie, der er markant anderledes end almindelig råolie. Der er tale om sandkorn omgivet af en tynd film af olie.

Tjæresand regnes som en af de væsentligste typer af ukonventionel olie.

Udvinding 
Tjæresand kan ikke pumpes som konventionel olie, men skal graves op – typisk i åbne grave. Herefter tilføjes nafta – en lettere kulbrinte af destilleret olie – og resultatet er en syntetisk olie, der har de samme egenskaber som almindelig olie. Alternativt kan man pumpe damp ned i tjæresandet, og opsamle den frigivne olie. Der skal dog stadig tilføjes kulbrinte for at slutproduktet er flydende.

Produktionsprocesser 
Da tjæresandet enten skal graves op eller udvindes med damp, og da der senere i processen skal tilføjes nafta, er det væsentligt dyrere at udvinde tjæresand end at udvinde konventionel olie. Hertil kommer logistiske problemer med at optrappe produktionen. Processen kræver betydelige mængder vand og efterlader enorme mængder giftigt affald.

Estimerede mængder af tjæresand 
Det anslås at der i det nordlige Alberta, Canada, er mellem 870 og 1.300 milliarder tønder olie i form af tjæresand. Det gør Canada til verdens olierigeste land – på papiret. Det canadiske Syncrude regner med i perioden 2011 – 2015 at kunne producere 185 – 200 millioner tønder syntetisk olie om året. Til sammenligning blev der i 2010 anvendt omkring 84 millioner tønder olie om dagen.

Eksterne henvisninger 

Olieudvinding
Geologisk aflejring